চাকদহে উদ্বোধন হল প্রাথমিক স্বাস্থ্য কেন্দ্রের

চাকদহ: প্রান্তিক মানুষের চিকিৎসা সুবিধাকে আরও সহজলভ্য করতে উদ্যোগী রাজ্য সরকার। মুখ্যমন্ত্রী মমতা বন্দ্যোপাধ্যায়ের (Mamata Banerjee) নির্দেশে এবার চাকদহ (Chakdaha) ব্লকের চৌগাছায় শিউলি গ্রাম পঞ্চায়েতের উদ্যোগে চালু হল একটি প্রাথমিক স্বাস্থ্য কেন্দ্র।

আজকের উদ্বোধনী অনুষ্ঠানে উপস্থিত ছিলেন ব্লকের স্বাস্থ্যকর্তা, পঞ্চায়েত সমিতির সদস্য ও শিউলি গ্রাম পঞ্চায়েতের প্রধান। এই স্বাস্থ্যকেন্দ্র চালু হওয়ায় আশপাশের কয়েকটি গ্রামের বহু মানুষ উপকৃত হবেন বলে আশা প্রকাশ করেছেন স্থানীয় বাসিন্দারা।

আরও পড়ুন: কল্যাণীতে বারোয়ারি পুজো কমিটিগুলিকে অনুদান মুখ্যমন্ত্রীর

প্রাথমিক স্বাস্থ্যকেন্দ্রে প্রাথমিক চিকিৎসার পাশাপাশি মাতৃসদন ও শিশুস্বাস্থ্য পরিষেবার সুবিধা মিলবে। এছাড়াও নিয়মিত টিকাকরণ ও সাধারণ স্বাস্থ্য পরীক্ষা-নিরীক্ষাও করা হবে বলে জানিয়েছেন স্বাস্থ্য দপ্তরের আধিকারিকরা।

পঞ্চায়েত প্রধান জানিয়েছেন, এতদিন গ্রামবাসীদের প্রাথমিক চিকিৎসার জন্য দূরবর্তী হাসপাতালে যেতে হতো। ফলে সময় নষ্টের পাশাপাশি জরুরি ক্ষেত্রে সমস্যার সম্মুখীন হতে হতো। এখন গ্রামে স্বাস্থ্যকেন্দ্র চালু হওয়ায় সেই সমস্যা অনেকটাই মিটবে। উদ্বোধনের দিন থেকেই সাধারণ মানুষ স্বাস্থ্যকেন্দ্রে চিকিৎসা পরিষেবা পেতে শুরু করেছেন। স্থানীয় বাসিন্দাদের মতে, মুখ্যমন্ত্রীর উদ্যোগে তাঁদের দীর্ঘদিনের দাবি পূরণ হল।